የአገር አቀፍ የማዳበሪያ ግዥ መዘግየት ሥጋት ፈጠረ
የአገር አቀፍ የማዳበሪያ ግዥ ከአንድ ወር በላይ በመዘግየቱና የሚመለከታቸው የመንግሥት ተቋማት በጨረታው ሒደት ላይ ውሳኔ ባለመስጠታቸው፣ በማዳበሪያ አቅርቦት ላይ መዘግየት እንዳይከሰት ሥጋት ተፈጠረ፡፡መስከረም 9 ቀን 2011 ዓ.ም. በኢትዮጵያ የግብርና ሥራ ኮርፖሬሽን በተከፈተ ዓለም አቀፍ የማዳበሪያ ግዥ ጨረታ ስድስት ዓለም አቀፍ የማዳበሪያ አቅራቢ ኩባንያዎች ተሳትፈው ነበር፡፡ ኮርፖሬሽኑ 1.25 ሚሊዮን ሜትሪክ ቶን የተለያዩ ማዳበሪያዎች ለመግዛት ባወጣው በዚህ ጨረታ፣ ከስድስቱ አቅራቢዎች ውስጥ ኦሲፒና አግሪ ኮሞዲቲ የሚባሉ ሁለት ኩባንያዎች በአጠቃላይ ግማሽ ቢሊዮን ዶላር የሚጠጋ አነስተኛ የመጫረቻ ዋጋ አቅርበው ነበር፡፡በዚህም መሠረት ኦሲፒ 625 ሺሕ ሜትሪክ ቶን መጠን ላላቸው የተለያዩ ዓይነት ማዳበሪያዎች 240 ሚሊዮን ዶላር አነስተኛ ዋጋ ሲያቀርብ፣ ቀሪውን ደግሞ አግሪ ኮሞዲቲ የተባለው ኩባንያ 180 ሚሊዮን ዶላር አካባቢ ማቅረቡ ይታወሳል፡፡በጨረታው የተወዳደሩት ስድስቱም አቅራቢዎች ያስገቡትን የቴክኒክና የፋይናንስ ሰነዶችን ሲገመግም የነበረው የኮርፖሬሽኑ የጨረታ ቡድን፣ በመጨረሻ ውሳኔው አቅራቢ ኩባንያዎችን መርጦ እንደነበር የሪፖርተር ምንጮች ተናግረዋል፡፡የተመረጡት ኩባንያዎች የብቃት ማረጋገጫ ቦንድ ከፍተው ማዳበሪያውን ለማቅረብ እየተጠባበቁ የነበረ ቢሆንም፣ የጨረታው ሒደት መቀጠል ሳይችል ቀርቷል፡፡ ኮርፖሬሽኑም በቅርቡ ከሥልጣናቸው በተነሱት አቶ ሽፈራው ሽጉጤ ይመራ ለነበረው የግብርናና የእንስሳት ሀብት ሚኒስቴር በጨረታው ላይ ውሳኔ እንዲሰጥበትና የግዥው ሒደት በአፋጣኝ እንዲጀመር ቢጠይቅም፣ እስካሁን ምንም ዓይነት ውሳኔ አለመሰጠቱን ለማወቅ ተችሏል፡፡ሚኒስቴር መሥሪያ ቤቱም የጨረታ ሒደቱን በተመለከተ በጠቅላይ ሚኒስትር ጽሕፈት ቤት በአስቸኳይ እንዲያስወስን ቢጠበቅም፣ ይኼን ማድረግ እንዳልቻለ የሪፖርተር ምንጮች ገልጸዋል፡፡ኮርፖሬሽኑ የጨረታውን ሒደት በሳምንት ውስጥ አጠናቆ የነበረ ቢሆንም፣ በተፈጠረው የውሳኔ ክፍተት ምክንያት ለበልግ ወቅትና ለቀጣይ የምርት ወራት ቀድሞ ተገዝቶ ወደ አገር ውስጥ መግባት የነበረበት ማዳበሪያ ግዥ ዘግይቷል፡፡እስካሁን ለማዳበሪያ ግዥው የተመረጡ ኩባንያዎች ማቅረብ መጀመር ነበረባቸው ሲሉ የተናገሩ ለጉዳዩ ቅርበት ያላቸው አንድ የመንግሥት ኃላፊ፣ የውሳኔው መዘግየት ሌሎች ተያያዥ ችግሮች ይዞ ሊመጣ ይችላል ሲሉ ለሪፖርተር ተናግረዋል፡፡አንደኛ ጨረታው ሲከፈት አቅራቢዎቹ የሰጡት ዋጋ ማብቂያው ላይ ሊደርስና በዓለም አቀፍ የማዳበሪያ ዋጋ ጭማሪ ሊያሳይ ስለሚችል፣ በዚህ ሳቢያ አቅራቢዎቹ የዋጋ ማስተካከያ ሊጠይቁ ይችላሉ ሲሉ ኃላፊው ሥጋታቸውን ተናግረዋል፡፡‹‹ይህ ደግሞ መንግሥትን ተጨማሪ ወጪ ሊያስወጣው ይችላል፤›› ሲሉ ኃላፊው አክለዋል፡፡በዋናነት የግዥው መዘግየት ከየካቲት ወር ጀምሮ አገር ውስጥ ገብቶ ለአርሶ አደሮች መከፋፈል ያለበትን ማዳበሪያ በማስተጓጎል፣ በእርሻ ሥራው ላይ ተፅዕኖ መፍጠሩ አይቀርም ሲሉ ምንጮች ገልጸዋል፡፡በተለይም ደግሞ ለበልግ ወቅት ለገበሬው መከፋፈል ያለበት የማዳበሪያ ሥርጭት እንዳይዘገይ ሥጋት ተፈጥሯል፡፡